โรงแรมห่วงน้ำท่วมนาน
ฉุดนักท่องเที่ยวช่วงไฮซีซันลูกค้าเลี่ยงจองที่พักล่วงหน้า
20 ต.ค. 2554

ฉุดนักท่องเที่ยวช่วงไฮซีซันลูกค้าเลี่ยงจองที่พักล่วงหน้า
หุ้นโรงแรมกังวลน้ำท่วมยืดเยื้อ ทำช่วงไฮซีซันซบเซา ลูกค้าเลี่ยงจองที่พักล่วงหน้า 
นางกมลวรรณ วิปุลากร กรรมการผู้จัดการใหญ่ บริษัท ดิ เอราวัณ กรุ๊ป (ERW) เปิดเผยว่า บริษัทได้รับผลกระทบจากปัญหาน้ำท่วมไม่มากนัก จำนวนนักท่องเที่ยวเข้าพักโรงแรมในเดือน ต.ค. ยังเป็นปกติ โดยมีอัตราเข้าพักประมาณ 70% แต่กังวลว่าหากน้ำท่วมยืดเยื้อไปถึงปลายปีจะทำให้ธุรกิจโรงแรมได้รับผลกระทบ เพราะอาจทำให้ฤดูท่องเที่ยว (ไฮซีซัน) ในช่วงไตรมาส 4 ต่อเนื่องถึงไตรมาสแรกซบเซาลงได้
“ตอนนี้เฝ้าระวังเต็มที่ เตรียมป้องกันทรัพย์สิน ดูแลความปลอดภัยลูกค้าและพนักงาน ได้แต่หวังว่าน้ำจะไม่ท่วมเขตกรุงเทพฯ ชั้นใน ซึ่งจะเสียหายมาก” นางกมลวรรณ กล่าว
ทั้งนี้ บริษัทยังคงเป้ารายได้ปีนี้ไว้ที่ 4,000 ล้านบาท โตขึ้นจากปีก่อน 30% แม้ช่วงที่เหลือของปีธุรกิจยังมีความเสี่ยงมาก แต่เนื่องจาก 9 เดือนที่ผ่านมาบริษัททำผลงานได้ดี จึงมั่นใจว่ารายได้ทั้งปีจะเป็นไปตามเป้า
นายรณชิต มหัทธนะพฤทธิ์ รองประธานอาวุโสฝ่ายการเงินบัญชีและบริหาร บริษัท โรงแรมเซ็นทรัลพลาซา (CENTEL) เปิดเผยว่า บริษัทได้รับผลกระทบจากปัญหาน้ำท่วมไม่มาก อัตราการเข้าพักขณะนี้ยังใกล้เคียงกับช่วงเดียวกันปีก่อนที่ 65% และคาดว่าในเดือน พ.ย.นี้ อัตราเข้าพักจะเพิ่มขึ้นเป็น 70% เนื่องจากเข้าสู่ช่วงไฮซีซัน
“แม้ตอนนี้จะไม่กระทบ แต่ก็วางใจไม่ได้ เพราะลูกค้าเริ่มเปลี่ยนพฤติกรรมการจองที่พักแล้ว จากเดิมจองล่วงหน้า 3-6 เดือน แต่ปัจจุบันจองแบบเดือนต่อเดือน ทำให้เราคาดการณ์ผลกระทบล่วงหน้าลำบาก” นายรณชิต กล่าว
บริษัทยังไม่ได้ปรับเป้ารายได้ในปีนี้ โดยคงเป้าไว้ที่ 1.1 หมื่นล้านบาท แบ่งเป็นรายได้จากธุรกิจอาหาร 6,500 ล้านบาท และธุรกิจโรงแรม 5,000 ล้านบาท
นายสุรพล เตชะหรูวิจิตร กรรมการบริษัท เอเชียโฮเต็ล (ASIA) กล่าวว่า ธุรกิจโรงแรมทั้ง 4 แห่งของบริษัทได้รับผลกระทบจากน้ำท่วมเล็กน้อย เนื่องจากมีนักท่องเที่ยวต่างชาติยกเลิกการจองที่พักบางส่วน แต่ก็ถูกชดเชยด้วยคนไทยที่หนีน้ำท่วมเข้ามาพักแทน
บริษัท ไมเนอร์ อินเตอร์เนชั่นแนล (MINT) แจ้งผลการทำคำเสนอซื้อหลักทรัพย์บริษัท เอสแอนด์พี ซินดิเคท (S&amp;P) ว่า มีผู้แสดงเจตนาขายหุ้นจำนวน 4,938,184 หุ้น คิดเป็น 5.03% ของทุนชำระแล้ว ส่งผลให้บริษัทถือหุ้น S&amp;P เพิ่มขึ้นเป็น 30,717,084 หุ้น หรือ 31.31%